作者:賈島
標題:投孟郊
內容:月中有孤芳，天下聆燻風。江南有高唱，海北初來通。容飄清冷餘，自蘊襟抱中。止息乃流溢，推尋卻冥濛。我知雪山子，謁彼偈句空。必竟獲所實，爾焉遂深衷。錄之孤燈前，猶恨百首終。一吟動狂機，萬疾辭頑躬。生平面未交，永夕夢輒同。敘詰誰君師，詎言無吾宗。餘求履其跡，君曰可但攻。啜波腸易飽，揖險神難從。前歲曾入洛，差池阻從龍。萍家複從趙，雲思長縈縈。嵩海每可詣，長途追再窮。原傾肺腸事，盡入焦梧桐。